I-South Africa Imisa Uhlelo Lokuhlaba Amajekiseni eCovid-19 
Ingcwethi zezempilakahle sezifumene ukuba amandla omuthi wabeOxford-AstraZeneca Vaccine ayisilinganiso sokungamatshumi amabili lambili ekhulwini (22%) kusitsho ukuthi uyakhulelwa yi 501Y.V2 variant etholakala kweleSouth Africa lakwamanye amazwe ambalwa.
JOHANNESBURG — Selumisiwe uhlelo lokuhlaba abantu ijekiseni eleCovid-19 vaccine kweleSouth Africa ngemva kokuba sekuvele ubufakazi bokuthi umuthi we Oxford-AstraZeneca obusuthengiwe awusebenzi kuhlobo lwecoronavirus ehlasele kweleSouth Africa. Okhokhela inhlelo zezifundo zokuhlatshwa kwamajekiseni avikela imikhuhlane eUniversity yeWitwatersrand eJohannesburg uSkhwicamfundo Shabir Madhi, uthi impumela yocwaningo abebelwenzile iveza ukuthi umuthi weOxford-AstraZeneca vaccine abebewuthenge e India ngeviki ephelileyo awulamandla phezu kohlobo lweCoronavirus esitholakala kweleSouth Africa. Uthi bathole ukuthi amandla alo umuthi ayisilinganiso sokungamatshumi amabili lambili ekhulwini (22%) kusitsho ukuthi uyakhulelwa yi 501Y.V2 variant etholakala kweleSouth Africa lakwamanye amazwe ambalwa. “Uhlobo lwegciwane elitsha leli lulokuthile okungekho emuthini owayulungiselwe ukulwisa igciwane lakuqala.” Uhulumende uthi impumela yalolucwaningo iphume evele esethengile umuthi weOxford-Astra Zeneca vaccine. Loluhlupho seludale ukuthi uhulumende amise uhlelo lokuhlatshwa kwamajekiseni alo umuthi obekukhangelelwe ukuthi luqale kungensuku zatshwala. Sekubuye kwatholakala futhi ukuthi umuthi lo akufuzanga kuphele inyanga kaMabasa ungasetshenziswanga. Umphathintambo wogatsha lwezempilakahle umnumnzana Zweli Mkhize uthi sebelindele ukuthi ingcitshi zezempilakahle zibaphe umhlahlandlela. “Sifuna basitshele ukuthi sizakwenzenjani ngesigidi samajekiseni alo muthi esawathengayo.” Umnumnzana Madhi uthi basacubungula ukuthi kambe lumuthi bangawusebenzisa unjalo yini njengoba ulawo amandlanyana okuvikela ukugula okwedlulise amalawulo lokufa kwalabo asebehlaselwe yicoronavirus. Enye ingcitshi kwezempilakahle unkosikazi Glenda Gray, uthi indaba ezimnandi yikuthi usukhona omunye umuthi okhombisa ukuthi ulamandla ekulwiseni ingciwane le 501Y.V2 leli. “Sesithole ukuthi ivaccine yenkampani yeJohnson and Johnson iJNJ Ad26 ilamandla okulwisa ingciwane le 501Y.V2 elitholakala kweleSouth Africa.” Lezi indaba sezemukelwe ngendlela ezitshiyeneyo yizizalane zeZimbabwe kweleSouth Africa ngemva kokuba umongameli Ramaphosa eyazise ukuthi labo abazukutshiywa phandle nxa sekuhlatshwa ijekiseni lokuzivikela kucoronavirus. Abanye bakhala ngokuthi kungenzeka ukutholakala nzima kwalo umuthi kwenze kube nzima ukuthi labo njengezizalwane zakwamanye amazwe bawuthole lula njengokwazisa kukaRamaphosa. Abanye njalo bathi ukumiswa kohlelo lokuhlatshwa lokhu kuzafaka impilo zabo engozini njengoba iSouth Africa iyiyo ehlaselweyo okwedlula wonke amazwe awezwekazi leAfrica. Kodwake abanye ababalisa unkosazana Catherine Moyo, bathi lezo zindaba ezihlupha abawufunayo lowo muthi hatshi bona. “Ifike ibizwe ngubani leyo vaccine. Mina I don’t remember ngi aplayela ivaccine. Ifikile ifikele ebantwini bayo abayifunile. Mina as long as ngizabe ngisanithayiza, ngizifakela imask yami, ukuthi bona bathini ngamavaccine angingeni ndawo. Angizange ngibize vaccine mina. Isithunywa sami nje asivumi ukuthi ngifake ivaccine.” Kusenjalo ingcitshi zixwayisa ngelithi sekungenzeka kube leminye imihlobo yecoronavirus evumbulukayo okuzaqhubeka kusenza kube nzima ukuthi imithi yokuvikela esikhona isebenze.